## Uredba o izmjenama i dopunama Zakona o sanitarnoj inspekciji

### NN 82/2007 (8.8.2007.), Uredba o izmjenama i dopunama Zakona o sanitarnoj inspekciji

# VLADA REPUBLIKE HRVATSKE

**2577**

Na temelju članka 1. Zakona o ovlasti Vlade Republike Hrvatske da uredbama
uređuje pojedina pitanja iz djelokruga Hrvatskoga sabora (»Narodne novine«, broj
108/2006), Vlada Republike Hrvatske je na sjednici održanoj 2. kolovoza 2007.
godine donijela

## UREDBU

### O IZMJENAMA I DOPUNAMA ZAKONA O SANITARNOJ INSPEKCIJI

Članak 1.

U Zakonu o sanitarnoj inspekciji (»Narodne novine«, broj 27/99), u članku 3.
stavku 1. točki 7. riječ: »otrova« zamjenjuje se riječima: »opasnih kemikalija i
biocidnih pripravaka«.

Članak 2.

Članak 9. mijenja se i glasi:
»Poslove sanitarnog inspektora u uredima državne uprave u županijama i uredu
Grada Zagreba obavljaju sanitarni inspektori, a u ministarstvu nadležnom za
zdravstvo obavljaju sanitarni inspektori, viši sanitarni inspektori, granični
sanitarni inspektori i viši granični sanitarni inspektori.
Poslove sanitarnog inspektora u Ministarstvu, uredima držav­ne uprave u
županijama i uredu Grada Zagreba obavlja osoba koja je završila sveučilišni
diplomski studij ili specijalistički diplomski stručni studij: medicine,
sanitarnog inženjerstva, biokemijskog inženjerstva, prehrambenog inženjerstva,
bioprocesnog inženjerstva, kemijskog inženjerstva i tehnologije, profesora
biologije, inženjerske biologije, arhitekture, građevinarstva, inženjerske
fizike ili strojarstva, s najmanje dvanaest mjeseci radnog staža u struci i
položenim državnim stručnim ispitom.
Poslove graničnog sanitarnog inspektora u Ministarstvu obavlja osoba koja
ispunjava uvjete iz stavka 2. ovog članka.
Poslove višeg sanitarnog inspektora i višeg graničnog sanitarnog inspektora u
Ministarstvu obavlja osoba koja ispunjava uvjete iz stavka 2. ovog članka, te
ima 5 godina radnog iskustva u struci.«.

Članak 3.

U članku 16. točka 3. mijenja se i glasi:
»3. proizvodnjom i prometom na veliko opasnih kemikalija te korištenjem opasnih
kemikalija razvrstanih kao vrlo otrovne kemikalije,«.
Točka 8. mijenja se i glasi:
»8. gradnjom građevina za proizvodnju, promet i korištenje opasnih kemikalija
razvrstanih kao vrlo otrovne kemikalije,«.

Članak 4.

U članku 25. dodaje se nova točka 16. koja glasi:
»16. neispunjenje propisanih uvjeta za zaštitu od buke ili prekoračenja razine
buke veće od 10 dB(A),«.
Dosadašnja točka 16. postaje točka 17.

Članak 5.

U članku 36. iza stavka 1. dodaje se novi stavak 2. koji glasi:
»Novčanom kaznom u iznosu od 1.000,00 kuna sanitarni inspektor kaznit će za
prekršaj na licu mjesta odgovornu osobu u pravnoj osobi i fizičku osobu koja
obavlja registriranu djelatnost za nepoštivanje higijenskih uvjeta proizvodnje
i/ili stavljanja na tržište hrane kao i predmeta opće uporabe te za nepoštivanje
drugih uvjeta i obveza utvrđenih propisima iz drugih područja nadzora sanitarnog
inspektora.«.
Dosadašnji stavak 2. postaje stavak 3.
Dosadašnji stavak 3. koji postaje stavak 4. mijenja se i glasi:
»Ako osoba kažnjena za prekršaj iz stavaka 1. i 2. ovog članka ponovno počini
istovjetni prekršaj, kaznit će se na mjestu prekršaja novčanom kaznom od
3.000,00 kuna.«.

Članak 6.

Članak 37. mijenja se i glasi:
»U slučaju nepostupanja po izvršnom rješenju sanitarnog ins­pektora kojim je
naređeno izvršenje neke radnje ili mjere, pravnoj ili fizičkoj osobi koja
obavlja registriranu djelatnost, sanitarni inspektor može pored novčane kazne
izreći i zabranu obavljanja djelatnosti u trajanju od tri mjeseca.«.

Članak 7.

U cijelom tekstu Zakona riječi: »županijski ured ili ured Grada Zagreba«
zamjenjuju se riječima: »ured državne uprave u županijama ili ured Grada
Zagreba« u odgovarajućem padežu, riječi: »županijski ured« zamjenjuju se
riječima: »ured državne uprave« u odgovarajućem padežu, riječi: »ministar
zdravstva« zamjenjuju se riječima: »ministar nadležan za zdravstvo« u
odgovarajućem padežu, riječi: »župan« zamjenjuju se riječima: »predstojnik
ureda« u odgovarajućem padežu.

Članak 8.

Ova Uredba stupa na snagu danom objave u »Narodnim novinama«.

Klasa: 540-01/07-01/01
Urbroj: 5030104-07-1
Zagreb, 2. kolovoza 2007.

Predsjednik
**dr. sc. Ivo Sanader**, v. r.

Uredba, NN 82/2007-2577
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)